D Römer si eigentlig erscht Ändi zweits Johrhundert v. Chr. mit Germane in Kontakt cho, wo d Teutone und Cimbre d Römer bi Noreia (im hütige Öschterriich) im Johr 113 v.Chr. gschlage hai [23]. E baar Johr druf, 109, 107 und 105 v. Chr. hets wider Kämpf ge zwüsche Germane und de Römer, und die hai jedes Mol verlore. Erst wo sich die germanische Stämm in zwei Gruppe ufdeilt hai, isch s de Römer 102 v. Chr. glunge, d Teutone und d Ambrone z besiige und im Johr druf d Cimbre. D Römer wo zu säller Ziit vil Broblem mit keltische Schtämm gha hai, hai d Cimbre für Kelte ghalte.